ประเทศเยอรมนี

ประเทศในยุโรปกลาง
51°N 9°E﻿ / ﻿51°N 9°E﻿ / 51; 9
| สหพันธ์สาธารณรัฐเยอรมนี Bundesrepublik Deutschland (เยอรมัน) |
| --- | --- |
   ธงชาติ    ตราแผ่นดิน  
เพลงชาติ: ดัสลีทแดร์ด็อยท์เชิน (แปลว่า "เพลงแห่งเยอรมัน") 
แสดงลูกโลกแสดงแผนที่ยุโรปที่ตั้งของ ประเทศเยอรมนี  (เขียวเข้ม)– ในทวีปยุโรป  (เขียวอ่อน & เทาเข้ม) – ในสหภาพยุโรป  (เขียวอ่อน)
เมืองหลวง และเมืองใหญ่สุด: เบอร์ลิน 52°31′N 13°23′E﻿ / ﻿52.517°N 13.383°E﻿ / 52.517; 13.383
ภาษาทางการ: เยอรมัน
เดมะนิม: ชาวเยอรมัน
การปกครอง: สหพันธ์สาธารณรัฐระบบรัฐสภา

• ประธานาธิบดี : ฟรังค์-วัลเทอร์ ชไตน์ไมเออร์
• นายกรัฐมนตรี : โอลัฟ ช็อลทซ์
 
สภานิติบัญญัติ: บุนเดิสทาค, บุนเดิสราท
ก่อตั้ง

• รวมชาติ : 18 มกราคม ค.ศ. 1871
• การล้มเลิกสถาบันกษัตริย์ : 9 พฤศจิกายน ค.ศ. 1918
• นาซีเยอรมัน : 23 มีนาคม ค.ศ. 1933
• การแบ่งตะวันตก–ตะวันออก : 23 พฤษภาคม ค.ศ. 1949
• รวมประเทศ : 3 ตุลาคม ค.ศ. 1990
 
พื้นที่
• รวม: 357,022 ตารางกิโลเมตร (137,847 ตารางไมล์) (อันดับ 63)
• แหล่งน้ำ (%): 1.27 (ใน ค.ศ. 2015)
ประชากร
• 2022 ประมาณ:  84,270, 625 (อันดับที่ 19)
• ความหนาแน่น: 232 ต่อตารางกิโลเมตร (600.9 ต่อตารางไมล์) (อันดับที่ 58)
จีดีพี (อำนาจซื้อ) : ค.ศ. 2023 (ประมาณ)
• รวม:  5.545 ล้านล้านดอลลาร์สหรัฐ (อันดับที่ 5)
• ต่อหัว:  66,132 ดอลลาร์สหรัฐ (อันดับที่ 17)
จีดีพี (ราคาตลาด) : ค.ศ. 2023 (ประมาณ)
• รวม:  4.308 ล้านล้านดอลลาร์สหรัฐ (อันดับที่ 4)
• ต่อหัว:  51,383 ดอลลาร์สหรัฐ (อันดับที่ 19)
จีนี (ค.ศ. 2020):  30.5 ปานกลาง
เอชดีไอ (ค.ศ. 2019):  0.942 สูงมาก · อันดับที่ 9
สกุลเงิน: ยูโร (€) (EUR)
เขตเวลา: UTC+1 (เวลายุโรปกลาง)
• ฤดูร้อน (เวลาออมแสง): UTC+2 (เวลาออมแสงยุโรปกลาง)
ขับรถด้าน: ขวา
รหัสโทรศัพท์: +49
รหัส ISO 3166: DE
โดเมนบนสุด: .de
เยอรมนี (อังกฤษ: Germany; เยอรมัน: Deutschland, ออกเสียง: [ˈdɔʏtʃlant] ไฟล์:De-Deutschland.ogg) หรือชื่ออย่างเป็นทางการคือ สหพันธ์สาธารณรัฐเยอรมนี เป็นสหพันธรัฐในรูปแบบสาธารณรัฐแบบรัฐสภาในภูมิภาคยุโรปกลาง มีรัฐองค์ประกอบทั้งหมด 16 รัฐ มีพื้นที่ 357,569 ตารางกิโลเมตร และมีประชากรประมาณ 84 ล้านคน ซึ่งถือเป็นประเทศที่มีประชากรมากที่สุดในสหภาพยุโรป และมากที่สุดเป็นอันดับสองในทวีปยุโรปรองจากรัสเซีย มีเมืองหลวงคือกรุงเบอร์ลิน และยังเป็นเมืองที่มีประชากรมากที่สุดในประเทศ มีศูนย์กลางทางเศรษฐกิจอยู่ที่แฟรงก์เฟิร์ต และภูมิภาคที่มีขนาดใหญ่ที่สุดคือรัวร์ เยอรมนีมีระบอบการปกครองแบบประชาธิปไตยเชิงเสรีภาพและรัฐสวัสดิการ มีพรมแดนทางทิศเหนือติดทะเลเหนือ เดนมาร์ก และทะเลบอลติก ทิศตะวันออกติดโปแลนด์และเช็กเกีย ทิศใต้ติดออสเตรีย และสวิตเซอร์แลนด์ ทิศตะวันตกติดฝรั่งเศส ลักเซมเบิร์ก เบลเยียม และเนเธอร์แลนด์
ชนเผ่าดั้งเดิมรวมถึงกลุ่มชนเจอร์แมนิกเข้ามาตั้งรกรากทางตอนเหนือของเยอรมนีตั้งแต่สมัยคลาสสิก ภูมิภาคที่ชื่อเจอร์มาเนียได้รับการค้นพบก่อน ค.ศ. 100 และในศตวรรษที่ 10 ดินแดนของเยอรมนีกลายเป็นศูนย์กลางของจักรวรรดิโรมันอันศักดิ์สิทธิ์ ในช่วงศตวรรษที่ 16 ภูมิภาคทางเหนือกลายเป็นศูนย์กลางของการปฏิรูปศาสนาฝ่ายโปรเตสแตนต์ หลังจากสงครามนโปเลียนและการล่มสลายของจักรวรรดิโรมันอันศักดิ์สิทธิ์ใน ค.ศ. 1806 สมาพันธรัฐเยอรมันได้ถูกก่อตั้งขึ้นใน ค.ศ. 1815 ต่อมาใน ค.ศ. 1871 การรวมชาติก่อให้เกิดจักรวรรดิเยอรมันซึ่งปกครองโดยปรัสเซีย และภายหลังสิ้นสุดสงครามโลกครั้งที่หนึ่งและการปฏิวัติเยอรมันใน ค.ศ. 1918 จักรวรรดิได้กลายสภาพเป็นสาธารณรัฐไวมาร์และปกครองแบบกึ่งประธานาธิบดี
การเถลิงอำนาจของอดอล์ฟ ฮิตเลอร์ใน ค.ศ. 1933 นำไปสู่การก่อตั้งนาซีเยอรมนีซึ่งเป็นชนวนไปสู่สงครามโลกครั้งที่สอง และพันธุฆาตในเหตุการณ์ฮอโลคอสต์ หลังสงครามสิ้นสุด เยอรมนีตกอยู่ภายใต้การยึดครองของฝ่ายสัมพันธมิตร ก่อนจะถูกแบ่งแยกเป็นสหพันธ์สาธารณรัฐเยอรมนี (เยอรมนีตะวันตก) และสาธารณรัฐประชาธิปไตยเยอรมนี (เยอรมนีตะวันออก) สหพันธ์สาธารณรัฐเยอรมนีเป็นสมาชิกผู้ก่อตั้งประชาคมเศรษฐกิจยุโรปและสหภาพยุโรป ในขณะที่สาธารณรัฐประชาธิปไตยเยอรมนีมีสถานะเป็นรัฐคอมมิวนิสต์ และเป็นสมาชิกของกลุ่มตะวันออกรวมถึงกติกาสัญญาวอร์ซอ การปฏิวัติเงียบสงบนำไปสู่การล่มสลายของลัทธิคอมมิวนิสต์ การรวมประเทศทำให้เยอรมนีตะวันออกเข้าร่วมสหพันธ์สาธารณรัฐเยอรมนีเมื่อวันที่ 3 ตุลาคม ค.ศ. 1990 ก่อให้เกิดรัฐใหม่ของเยอรมนี ซึ่งได้กลายสภาพเป็นสาธารณรัฐที่มีรัฐบาลกลางและอยู่ภายใต้การบริหารโดยนายกรัฐมนตรี
เยอรมนีเป็นประเทศพัฒนาแล้วและถือเป็นมหาอำนาจ และเป็นสมาชิกของสหภาพยุโรป, ยูโรโซน, สหประชาชาติ, องค์การเพื่อความร่วมมือและการพัฒนาทางเศรษฐกิจ, สภายุโรป, เนโท, กลุ่ม 7 และกลุ่ม 20 เยอรมนีมีความสามารถในการแข่งขันระดับโลก เป็นหนึ่งในผู้นำทางวิทยาศาสตร์และเทคโนโลยี และมีความมั่นคงทางเศรษฐกิจสูง โดยหากวัดจากผลิตภัณฑ์มวลรวมภายในประเทศ เยอรมนีมีขนาดเศรษฐกิจที่ใหญ่ที่สุดในยุโรปและเป็นอันดับ 4 ของโลก และมีการนำเข้าและส่งออกมากที่สุดเป็นอันดับ 3 ของโลก รวมทั้งมีดัชนีการพัฒนามนุษย์ในระดับสูง และยังมีแหล่งมรดกโลกมากที่สุดเป็นอันดับ 3 ของโลกจำนวน 54 แห่ง รวมทั้งมีสวัสดิการสังคมที่มีคุณภาพ ระบบสาธารณสุขที่ครบวงจร กฎหมายสิ่งแวดล้อมที่เข้มงวด และระบบการศึกษาโดยไม่เสียค่าเล่าเรียน